Зэныбжьэгъугъэмрэ зэкъуэтыныгъэмрэ щытопщэ
«Мэшыкъуэ-2013» щIалэгъуалэ зэхыхьэм и япэ Iыхьэр иухащ.
Япэу Псыхуабэ щызэIущIа гупым я иужьрей пщыхьэщхьэм «Фактор А» шоум зи зэфIэкI къыщызыгъэлъэгъуа Лобжанидзе Андрей, Ставропольем щыщ «Smile» къэфакIуэ гупыр, къызэхуэса ныбжьыщIэхэр зыхэта концерт екIуэкIащ.
Спорт зэхьэзэхуэ зэмылIэужьыгъуэхэм щытекIуахэри а пщыхьэщхьэм ягъэпэжащ. ЩIалэгъуалэм я бизнес-проектхэр щыпхагъэкIа «Рынок джэгум» щытекIуа, Дагъыстэным къикIа гупым щыщ Саидов Камил IPad-4 планшет тыгъэ хуащIащ.
Зэхыхьэм хэтыну етIуанэ гупыр дыгъуасэ зэхуэсу щIадзащ. Япэ дыдэу лагерым екIуэлIар Чехием къикIахэрщ, абыхэм къакIэлъыкIуэу Словением, Украинэм, Осетие Ипщэм, Азербайджаным щыщхэр къэкIуащ.
Мы зэхыхьэм ныбжьыщIэхэр лэжьэнущ «ХъыбарегъащIэ технологиехэр», «Си Iуэхухэр: къуажэ, IуэхущIапIэ, туризм», «ЩIэныгъэлI ныбжьыщIэхэр», «Политикэ- граждан жыджэрагъ», «Студент отрядхэмрэ самоуправленэхэмрэ» унэтIыныгъэхэмкIэ.
«Мэшыкъуэ-2013» зэхыхьэм и япэ зэхуэсыгъуэр къызэрыщыхъуам топсэлъыхь форумым и унафэщI Чернышов Сергей:
— Япэ пIалъэм щыIэну къэкIуахэр зэхуэгуапэу, нэжэгужэу щытащ. Хуабжьу срогушхуэ мы лагерым зэныбжьэгъугъэмрэ зэкъуэтыныгъэмрэ зэрыщытепщэм. Пэжщ, дяпэкIэ дгъэзэкIуэжын хуей ныкъусаныгъэ гуэрхэри щыIащ. Апхуэдэщ, псалъэм папщIэ, Интернетыр зэпыу имыIэу гъэлэжьэн, зыгъэпскIыпIэхэр тэмэм щIын зэрыхуейр. Ахэращ щIалэгъуалэм я гукъанэхэр къызыхэкIар. Иджыри ныкъусаныгъэ гуэрхэм гу лъыдагъэтэжмэ, зэдгъэзэхуэжынущ. ЕтIуанэ зэхыхьэгъуэм къызэхуэсахэм «Фыкъеблагъэ!» яжызоIэ.
«Кавказ» КВН лигэм и редактор Байцаев Заур:
— Форумыр телъыджэщ! «КВН школым» иригъэкIуэкIа дерсхэмкIэ щIалэгъуалэр зэрыарэзыр гуапэ сщохъу. «Мэшыкъуэм» щекIуэкIар езгъэщхьащ Сочэ къыщызэрагъэпэщ КВН фестивалым. Къэбгъэлъагъуэмэ, ди щIалэгъуалэр нэхъ гъунэгъу зэхуэщIынымкIэ мыхьэнэшхуэ иIэщ а зэхыхьэм. А зым фIэкIа хэмылъми, а зэIущIэхэр ебгъэкIуэкI хъунт.
«Мэшыкъуэ-2013» щIалэгъуалэ
зэхыхьэм и пресс-IуэхущIапIэ.
